SKRIFTLIG FORESPØRGSEL E-0080/03

af Encarnación Redondo Jiménez (PPE-DE) til Kommissionen

(23. januar 2003)

Om: Agronomisk forskning inden for tobaksdyrkning

Med Rådets forordning (EF) nr. 546/2002(1) er der sket en ændring af den fælles markedsordning for råtobak (forordning (EF) nr. 2075/1992)(2), hvorved agronomisk forskning ikke længere finansieres af tobaksfonden. I Cunha-betænkningen (A5-0065/2002), som Parlamentet vedtog den 14. marts 2002, gik man ind for styrkelse af den agronomiske forskning med henblik på at fremme en omlægning af tobaksproduktionen til sorter og dyrknings- og tørringsmetoder, der er mindre sundhedsskadelige, bedre tilpasset til markedsforholdene og mere miljøvenlige, samt med henblik på at fremme alternative anvendelsesmuligheder for råtobak.

I betragtning af betydningen af de forskningsprogrammer, som sigter på at lede Fællesskabets produktion i retning af tobakssorter og -kvaliteter, der er så lidt sundhedsskadelige som muligt, samt med henblik på at fortsætte det hidtidige arbejde uden at miste den opnåede synergi, har Kommissionen opfordret de sektorer, der berøres af den nye udformning af tobaksfonden, til at søge hjælp i den forskningspolitik, som administreres af Generaldirektoratet for Forskning.

Det sjette rammeprogram for forskning og udvikling blev forelagt den 11.-13. november 2002, men det er ikke muligt at indkredse de(n) overskrift(er), under hvilke finansiering af forskningsprojekter inden for tobaksdyrkning kan finde sted.

Kan Kommissionen identificere de overskrifter i det sjette rammeprogram for forskning og udvikling, under hvilke der kan ydes støtte til finansiering af agronomiske forskningsprogrammer for tobak? Kan Kommissionen garantere en fair behandling for projekter vedrørende tobak ved procedurerne for udvælgelse af agronomiske forskningsprojekter?

(1) EFT L 84 af 28.3.2002, s. 4.

(2) EFT L 215 af 30.7.1992, s. 70.

Svar afgivet på Kommissionens vegne af Philippe Busquin

(26. februar 2003)

Fællesskabets forskningsprojekter finansieres udelukkende på grundlag af flerårige rammeprogrammer, som vedtages af Europa-Parlamentet og Rådet i fællesskab. Det sjette rammeprogram på forskningsområdet 2002-2006, der fastlægger indsatsområderne for de kommende fire år, er resultatet af en prioritering besluttet af Europa-Parlamentet og Rådet på grundlag af forslag fra Kommissionen.

Ved fastlæggelsen af indsatsområderne blev der udvalgt syv forskningstemaer. Intet af disse temaer henhører udelukkende under én bestemt forskningssektor. Landbrugsvidenskab skal bidrage til alle de udvalgte temaer, hvor dette er muligt, specielt til tema 5 (fødevarekvalitet og -sikkerhed) og 6 (bæredygtig udvikling, globale miljøændringer og økosystemer) samt som videnskabelig støtte til fastlæggelsen af politikker. Tværfaglig forskning vil være nødvendig for at kunne opfylde kravene. Agronomisk forskning vedrørende tobak er ikke medtaget som særskilt forskningstema.

De videnskabelige kredse er blevet indbudt til yderligere at stramme prioriteringen gennem en indbydelse til at indgive interessetilkendegivelser. Ved fristens udløb i juli 2002 var der modtaget over 10 000 interessetilkendegivelser, som alle er blevet vurderet med bistand fra fremstående videnskabsfolk fra både Europa og lande udenfor. Takket være denne proces har man kunnet opstille arbejdsprogrammerne og udfærdige den efterfølgende tilbudsindkaldelse, som blev offentliggjort den 17. december 2002.

Kommissionen kan forsikre det ærede medlem om, at alle modtagne forslag til forskningsprojekter, som falder inden for satsningsområderne i det sjette rammeprogram som vedtaget af Parlamentet og Rådet, vil blive retfærdigt behandlet.